**STRATEŠKI PLAN LOTREK MREŽE**

LOTREK predstavlja neformalnu saradničku mrežu LOTREK resursnih centara za primenu drame i pozorišta u obrazovanju, koju u ovom trenutku čine organizacije BAZAART u Beogradu, Pokretni alternativni teatar omladine Smederevo (PATOS) u Smederevu i Centar za kreativno odrastanje i multikulturnu saradnju (CEKOM) u Zrenjaninu. LOTREK centri pokrenuti su 2013. godine u okviru projekta *OSTRVA*, a zamišljeni su kao platforme za celoživotno učenje nastavnika i umetnika, živa kreativna čvorišta za razvoj veština dramske pedagogije i zagovaračke snage za skretanje pažnje stručne i šire javnosti na ulogu dramskog stvaralaštva u sveobuhvatnom razvoju dece i mladih.

**Misija** LOTREK mreže:

*LOTREK centri osnažuju nastavnike, umetnike i druge subjekte društvenih delatnosti za primenu kreativne dramske metode za izgradnju spremnosti, sposobnosti i kompetencija dece i mladih za aktivno učešće u demokratskom društvu i time doprinose povećanju društvene odgovornosti prosvete i kulture.*

Naša mreža nastoji da kreativno, posvećeno, odgovorno i stalno učeći neguje i širi vrednosti kritičkog mišljenja, empatije, otvorenosti prema novinama, kao i uvažavanje drugih i drugačijih. Težimo da pomognemo razvoju aktivnog, odgovornog i humanog društva u čijem temelju su kritička svesnost, kreativnost i celoživotno učenje. Uvereni smo da samo sveobuhvatnim razvojem deteta postaje čovek i građanin, nosilac aktivnog, odgovornog i humanog društva.

**USLOVI SREDINE I ANALIZA POTREBA**

Obrazovanje i vaspitanje dece i mladih je jedno od najvažnijih društvenih pitanja u Srbiji danas, a ipak mu se posvećuje nedovoljno pažnje. Mišljenja o pravcu kretanja obrazovanja su oprečna, ne postoji politička volja da se obrazovanju pristupi humanistički i holistički, već se ono i dalje stavlja prvenstveno u funkciju tržišta rada, dok se vaspitanje gotovo potpuno izgubilo iz sistema, posebno kada je u pitanju razvoj ukusa, potreba, mišljenja pojedinca s jedne strane, a društveno bitne vrednosti kao što su tolerancija, razumevanje i solidarnost, s druge. Posledice ovakvog stanja veoma su ozbiljne: u Srbiji odrastaju generacije mladih sa oportunim stavovima, društvena kohezija ima negativan trend, a društvena solidarnost je izrazito niska. Kreativni, inovativni i produktivni kapaciteti pojedinaca nisu podržani širom društvenom klimom, primetan je porast negativne selekcije u društvu, tolerišu se korupcija i druge negativne pojave na mnogim društvenim nivoima.

LOTREK mreža aktivno radi na osnaživanju onih koji rade sa decom i mladima, uvodeći nove alate obrazovanja i vaspitanja u vidu kreativnog dramskog procesa. Nastojimo da, osluškujući potrebe naših ciljanih grupa (na prvom mestu radnika u kulturi i prosveti), razvijemo relevantne alate (npr. nacionalnu metodologiju za interkulturalno učenje kroz dramu) i promovišemo značaj dramske pedagogije za celokupni razvoj dece i mladih.

Zaposleni u obrazovanju pokazuju izrazito interesovanje za nove pristupe i metode za rad sa decom i mladima i ne gube iz vida društvene promene koje utiču na odrastanje, za razliku od zaposlenih u kulturi. Iako među njima ne postoji konsenzus u pogledu najboljih tehnika za edukaciju, postoji spremnost za učenje, inovaciju, učestvovanje u istraživanjima i eksperimente. Ono što prevashodno nedostaje su katalizatori procesa, strukture koji će pokrenuti inovacije u saradnji s njima.

**Ključne snage** LOTREK mreže obuhvataju stručnost i kompetencije članova organizacija, razvijene metodologije, prakse i procedure rada, harmonične timove saradnika, program edukacije koji je solidno postavljen i baziran na dugogodišnjem iskustvu u radu sa primarnom ciljnom grupom (zaposlenima u kulturi i prosveti) koji poseduje zvanične akreditacije Zavoda za unapređivanje obrazovanja i vaspitanja, rasprostranjenost na više lokalnih sredina, posvećenost i entuzijazam u radu, kreativnost i objavljene publikacije (priručnici, vodič, zbornik, zbirka dramskih priča).

Razvoj LOTREK mreže i napredak u ostvarivanju misije može biti otežan ukoliko se ne obrati pažnja na **ključne slabosti mreže**: nedovoljan broj članova u timovima, neposedovanje svih neophodnih kompetencija za kontinuiran razvoj mreže, u koje spadaju u prvom redu tehničko-operativne kompetencije (marketing, strateško mišljenje za **održivo finansiranje**, odnosi sa javnošću, kontinuiran nadzor efekata projekata...), nedovoljna vidljivost u javnosti i podrška šire stručne zajednice, dualizam u delovanju na lokalu (kada se nastupa kao LOTREK, a kada kao BAZAART, PATOS, CEKOM...), nedovoljan broj partnera na lokalnom nivou sa kojima postoji kontinuirana saradnja.

Tamo gde postoje problemi, postoje i prilike za inovaciju, kreativnost i dobra rešenja. LOTREK mreža je mapirala sledeće **prilike u okruženju** kao ključne: potreba za unapređenjem sistema obrazovanja; Strategija obrazovanja 2020+ koja preporučuje uvođenje interaktivne, tematske i projektne nastave, što otvara prostor za široku i raznoliku primenu metodologije koju razvijamo; ne tako mali broj organizacija civilnog društva koji predstavljaju potencijalne partnere za širenje mreže, ali još uvek ne rade dovoljno aktivno na povezivanju sa formalnim obrazovanjem; prilike za učestvovanje u stručnim telima koja donose ključne odluke u oblasti kulture i obrazovanja.

Trendove u okruženju koji predstavljaju potencijalnu **pretnju** za ostvarivanje misije LOTREK mreže mapirali smo kao: politička nestabilnost i česte kadrovske promene; tradicionalni pristup nastavi, pre svega primetan kod nadležnog ministarstva; dugoročno oklevanje da se sprovede korenita reforma obrazovanja; tendencija institucija da odbijaju partnerstva sa organizacijama civilnog društva; mogućnost gubitka akreditacije; opasnost od nepovoljnih izmena zakona.

**PRIORITETI** LOTREK MREŽE

Kada je u pitanju sama mreža, imajući u vidu rezultate SWOT analize, prioritet je svakako **jačanje kapaciteta mreže** na dva fronta:

1. **izgradnja kapaciteta postojećih članica mreže** (održivo finansiranje i sticanje nedostajućih kompetencija) i
2. **proširenje mreže** (povećanje broja trenera, saradnika i volontera u postojećim timovima i uvođenje novih organizacija u mrežu).

Osnaživanje LOTREK mreže je preduslov za uspešno postizanje strateških ciljeva.

Imajući u vidu delatnost mreže, a u skladu sa klimom u društvu i potrebama naših ključnih korisnika, odlučili smo se za **povećanje rasprotranjenosti i kvaliteta primene *kreativnog dramskog procesa kao metoda u formalnom i neformalnom obrazovanju***, kao ključnog prioriteta. Nedovoljan nivo svesti šire stručne zajednice o implikacijama primene drame kao metoda u obrazovanju, kao i opšta tromost sistema da izvrši preko potrebne obrazovne reforme, odredili su ovaj prioritet.

**STRATEŠKI CILJEVI I ZADACI** LOTREK MREŽE

SC1: Podizanje **održivosti mreže** na nivou Srbije

* Z1.1. Profilisanje rada LOTREK centara na nivou matičnih gradova, ali i u okviru mreže
* Z1.2. Materijalna stabilnost centara (finansije) – diversifikovanost izvora finansiranja
* Z1.3. Obezbeđivanje prostora za rad – vođenje radionica, kreativni rad, izvođenje i dr.
* Z1.4. Profilisanost/vidljivost LOTREK centara u stručnoj i široj javnosti

SC2: **Proširenje** i **unapređenje** mreže

* Z2.1. Interne obuke na godišnjem nivou zarad osnaživanja postojećih i sticanja novih kompetencija članova timova kako u organizacionom (teambuilding, planiranje, menadžment, fundraising), tao i u stručnom pogledu (dramska pedagogija, pozorišna pedagogija, neformalno obrazovanje, umetničko obrazovanje)
* Z2.2. Proširivanje broja članova timova
* Z2.3. Formiranje još jednog novog LOTREK centra u Srbiji kroz saradničke aktivnosti i uključivanjem drugih OCD u redovne LOTREK aktivnosti i prakse (npr. Obrenovac, Leskovac)

SC3: **Rasprostranjenija primena drame u obrazovanju (DuO)** u Srbiji

* Z3.1. Informisanje, obrazovanje i komunikacija sa širom stručnom zajednicom o efektima primene kreativne drame kao metoda u obrazovanju
* Z3.2. Formiranje ključnih partnerstava na lokalnom i nacionalnom nivou
* Z3.3. Primena Strategije obrazovanja 2020+
* Z3.4. Razvoj instrumenata (web platforma, publikacije, metode, seminari) koji omogućuju rasprostranjeniju primenu DuO u Srbiji
* Z3.5. Održavanje Konferencije kao godišnje manifestacije koja ima za cilj da omogući:   
  1) osnaživanje nastavnika i umetnika za primenu drame u obrazovanju i vaspitanju; 2) razmenu dobrih praksi, znanja i iskustava primene DuOiV; 3) umrežavanje i proširivanje kontakata među praktičarima i stručnjacima; 4) prezentaciju i validaciju kreativnog rada nastalog kroz dramski proces; 5) javno zagovaranje.

SC4: **Uvođenje drame** u **inicijalno obrazovanje prosvetnih radnika**

* Z4.1. Uvođenje dramskog metoda u metodiku nastave srpskog jezika i književnosti, a postepeno i u metodiku drugih nastavnih predmeta

SC5: **Uvođenje dramske pedagogije** u **inicijalno obrazovanje dramskih umetnika**

* Z5.1. Pokretanje specijalističkih/master studijskih programa dramske pedagogije u Srbiji, ili iniciranje drugih oblika obrazovanja umetnika za dramski pedagoški rad

SC6: **Razvoj kompetencija dece i mladih kroz procesni rad i međugeneracijsku razmenu**

* Z6.1. Razvoj kreativnosti, kritičkog mišljenja i socijalnih i ličnih kompetencija mladih kroz direktan dramsko-procesni rad sa decom i mladima (ovo je, inače, primarna oblast delovanja organizacija koje su nosioci LOTREK centara – posebno u Smederevu i Zrenjaninu)
* Z6.2. Uključivanje mladih u rad LOTREK mreže putem učešća u obukama, seminarima i volonterskog angažovanja u drugim aktivnostima, radi unapređivanja njihovih kompetencija kao asistenata, trenera i voditelja procesa, koordinatora segmenata projekata i projekata u celini, saradnika na kampanjama i nosilaca kampanja i drugo.

Tabelarno prikazani, ciljevi i zadaci su sledeći:

|  |  |
| --- | --- |
| SC1: Podizanje **održivosti mreže** na nivou Srbije | Z1.1. Profilisanje rada LOTREK centara na nivou matičnih gradova, ali i u okviru mreže  Z1.2. Materijalna stabilnost centara (finansije) – diversifikovanost izvora finansiranja  Z1.3. Obezbeđivanje prostora za rad – vođenje radionica  Z1.4. Profilisanost/vidljivost LOTREK centara u široj stručnoj javnosti |
| SC2: **Proširenje i unapređenje** mreže | Z2.1. Interne obuke na godišnjem nivou zarad osnaživanja postojećih i sticanja novih kompetencija članova timova kako u organizacionom (teambuilding, planiranje, menadžment, fundraising), tao i u stručnom pogledu (dramska pedagogija, pozorišna pedagogija, neformalno obrazovanje, umetničko obrazovanje)  Z2.2. Proširivanje broja članova timova  Z2.3. Formiranje još jednog novog LOTREK centra u Srbiji kroz saradničke aktivnosti i uključivanjem drugih OCD u redovne LOTREK aktivnosti i prakse (npr. Obrenovac, Leskovac) |
| SC3: **Rasprostranjenija primena** DuO u Srbiji | Z3.1. Informisanje, obrazovanje i komunikacija sa širom stručnom zajednicom o efektima primene kreativne drame kao metoda u obrazovanju  Z3.2. Formiranje ključnih partnerstava na lokalnom i nacionalnom nivou  Z3.3. Primena strategije obrazovanja 2020+  Z3.4. Razvoj publikacija koji omogućuju rasprostranjeniju primenu DuOiV u Srbiji  Z3.5. Godišnje održavanje Konferencije |
| SC4: **Uvođenje drame** u inicijalno obrazovanje **prosvetnih radnika** | Z4.1. Uvođenje dramskog metoda u metodiku nastave srpskog jezika i književnosti, a postepeno i u metodiku drugih predmeta |
| SC5: **Uvođenje dramske pedagogije** u inicijalno obrazovanje **dramskih umetnika** | Z4.2. Pokretanje specijalističkih/master studijskih programa dramske pedagogije u Srbiji i/ili drugih oblika edukovanja studenata dramskih umetnosti za dramski pedagoški rad |
| SC6: **Razvoj kompetencija dece i mladih** | Z6.1. Realizacija programa fokusiranih na razvoj kreativnosti, kritičkog mišljenja i socijalnih i ličnih kompetencija dece i mladih kroz direktan dramsko-procesni rad (što je, inače, primarna oblast delovanja organizacija koje su nosioci LOTREK centara – posebno u Smederevu i Zrenjaninu)  Z6.2. Uključivanje mladih u rad LOTREK mreže putem učešća u obukama, seminarima i volonterskog angažovanja u drugim aktivnostima, radi unapređivanja njihovih kompetencija kao asistenata, trenera i voditelja procesa, koordinatora segmenata projekata i projekata u celini, saradnika na kampanjama i nosilaca kampanja i drugo. |

AKTIVNOSTI LOTREK MREŽE

LOTREK mreža se obraća i teži da deluje u sektorima obrazovanja i kulture na nacionalnom nivou, ali takođe u aktivnosti saradnički uključuje organizacije i udruženja iz zemalja u regionu.

Prema tome, ciljane grupe smo podelili na četiri kategorije (stejkholdere):

* **SH1. Oni za koje radimo:** zaposleni u obrazovanju, zaposleni u kulturi, neformalni edukatori dece i mladih; studenti nastavničkih fakulteta; studenti učeničkih fakulteta; deca i mladi; ranjive populacije učenika (direktni i indirektni korisnici).
* **SH2. Oni sa kojima sarađujemo i želimo da sarađujemo:** Umetničke OCD; Aktivističke OCD; Stručna/nastavnička tela u školama (timovi, veća, aktivi...); Udruženja i savezi vaspitača, učitelja, nastavnika pedagoga; Regionalni centri – profesionalni razvoj zaposlenih u obrazovanju; Zavod za unapređivanje obrazovanja i vaspitanja; Zainteresovani studenti; Studentska udruženja i klubovi (KSP, na primer); Istaknuti pojedinci iz oblasti obrazovanja; Istaknuti pojedinci u oblasti kulture, Lokalne ustanove kulture, društva i drugo
* **SH3. Oni prema kojima delujemo u javnom zastupanju (instance kojima se obraćamo):** Ministarstvo kulture i informisanja; Ministarstvo prosvete, nauke i tehnološkog razvoja; Školske uprave; Direktori obrazovno-vaspitnih ustanova; Lokalne samouprave (Odbornici, gradski većnici); Pokrajinske vlasti; FDU/umetnički fakulteti i akademije; Nastavnički fakulteti i visoke škole;
* **SH4. Ostali važni subjekti koji potencijalno čine širi krug podrške misiji LOTREK mreže:** Saveti roditelja u školama i roditeljske OCD; Udruženja umetnika (UDUS …); Udruženja i akteri koji deluju u oblasti obrazovanja (Andragozi, psiholozi, pedagozi); Donatori; Sponzori; Filantropi; Mediji.

Opseg aktivnosti LOTREK centara sastoji se od 4 kategorije, prema ~~targetiranoj~~ ciljanoj grupi:

SH1. Aktivnosti usmerene ka **direktnim** **korisnicima** LOTREK centara:

* 1. Realizacija akreditovanih seminara za prosvetne radnike;
  2. Organizovanje susreta sa stručnjacima iz oblasti obrazovanja i umetnosti zarad razmene iskustava i veština primene drame u obrazovanju;
  3. Organizovanje drugih oblika razmene znanja i veština dramske i umetničke kreativne pedagogije (dramske radionice Tolerantna učionica; radionički program Konferencije; prateći program PatosOFFiranja);
  4. Dramske radionice za decu i mlade, izrada predstava i javna izvođenja;
  5. Osnaživanje korisnika kroz kontinuiran razvoj i razmenu alata (publikacije; nove metodologije i seminari; razmena modela časova i radionica, modernih trendova i važnih informacija o aktivnostima u domenu dramske pedagogije putem *Dramagogije*);
  6. Saradničke aktivnosti sa ciljnom grupom na lokalu (podrška lokalnim školama, vrtićima gde za to postoje uslovi).

SH2. Aktivnosti usmerene na **indirektne** **korisnike**, potencijalne i željene saradnike:

* 1. Organizovanje tribina, okruglih stolova, razgovora, promocija... na teme važne za obrazovanje i vaspitanje i angažovanu dramsku umetnost u Srbiji;
  2. Organizovanje manifestacija i uključivanje ciljne grupe u organizaciju: Konferencije, Pozorišta u parku, Festivala dramskog stvaralaštva, PatosOFFiranje;
  3. Izvođenje predstava, performansa i javnih časova;
  4. Razmena i razvoj stručne literature (uključujući Zbornik radova sa konferencije i sl.) putem *Dramagogije*.

SH3. Aktivnosti **javnog zastupanja**, u cilju proširivanja i validacije primene dramske pedagogije:

* 1. Izrada i sprovođenje plana javnog zastupanja;
  2. Targetiranje važnih subjekata i društvene relevantnih tema oblasti obrazovanja i umetnosti kroz organizovanje tribina i drugih skupova i manifestacija;
  3. Učestvovanje u skupovima i drugih oblicima udruživanja sa drugim OCD;
  4. Praćenje rada i uključivanje u rad komiteta i radnih grupa od nacionalnog značaja za domene obrazovanja i vaspitanja, kao i kulture;
  5. Praćenje tokova i kreiranje fronta za zagovanje primene dramske pedagogije;
  6. Pozicioniranje i promovisanje LOTREK aktivnosti kroz Asocijacije NKSS, MODS i druge.

SH4. Aktivnosti usmerene ka **subjektima od značaja za podršku radu** LOTREK centara:

* 1. Uključivanje ciljane grupe u radionice, susrete, tribine i druge javne manifestacije;
  2. Razvoj novih oblika saradnje sa pojedinim potencijalnim korisnicima (npr. seminar za roditelje i sl.);
  3. Aktivnosti usmere na donatore:
     1. Fundraising obuke za članove tima;
     2. Izrada i praćenje fundraising plana;
     3. Apliciranje za projekte;
     4. Realizacija diversifikovanih aktivnosti s ciljem prikupljanja sredstava.

U cilju realizacije predviđenih aktivnosti, članice i članovi LOTREK mreže biće podeljeni u **3 radne grupe**, tako da će svaka/i biti zadužen/a za jednu vrstu aktivnosti, s izuzetkom pojedinih koji moraju da budu transverzalno uključene/i :

Grupa za **koordinaciju i fandrejzing**, zadužena za:

* koordinaciju i organizaciju seminara, susreta, tribina, konferencija, festivala i drugih javnih dešavanja
* finansijske i knjigovođstvene zadatke, praćenje i održavanja budžeta projekata
* implementaciju fandrejzing strategije

Grupa zadužena za **internu i eksternu komunikaciju**:

* održavanje kontakt listi
* sastavljanje obaveštenja, poruka, kampanja
* održavanje WEB sajtova i društvenih mreža
* analizu javnog mnjenja i profilisanja
* održavanje kontakta sa ključnim subjektima
* monitoring napretka profilisanja i vidljivosti

Grupa zadužena za **program i programske aktivnosti**:

* Izučava ključna dokumenta, teoriju i praksu
* Sastavlja, izvodi i kontroliše programe za obuke
* Unapređuje i diversifikuje programski porfolio (trneinzi, publikacije, istraživanja...)
* Sastavlja evaluacije, analizira rezultate evaluacije
* Vrši monitoring nad polaznicima treninga
* Učestvuje u programskom planiranju SSS, tribina i konferencije

**STRATEGIJA PRIKUPLJANJA SREDSTAVA**

Trenutno stanje podržava dva pravca prikupljanja sredstava:

1. Finansiranje aktivnosti LOTREK centara **projektnim apliciranjem**;

2. Finansiranje organizacionih troškova kroz **plasman 4 seminara** akreditovana od strane ZUOV-a.

Kako su sada članovi svih LOTREK centara akreditovani treneri, plasman seminara je moguć kroz sva tri centra.

RASPOLOŽIVI **RESURSI** LOTREK MREŽE

Mreža se sastoji iz tri organizacije BAZAART, PATOS i CEKOM. Svaka od naših članica ima trenere za sprovođenje obuka, koordinatore projektnih aktivnosti, a BAZAART je do sada upravljao planiranjem i kontrolom akcionih planova LOTREK mreže. LOTREK mreža je na lokalnim nivoima potpisala protokole o saradnji sa brojnim organizacijama i institucijama koje pre svega pružaju podršku LOTREK centrima za sprovođenje aktivnosti i bila u najvećoj meri odgovorna za obezbeđivanje finansijskih resursa (fundraising aktivnosti).

Sve tri organizacije raspolažu svom potrebnom opremom za sprovođenje aktivnosti na dosadašnjim projektima LOTREK mreže.

Postoji **potreba za usavršavanjem** organizacija za vođenje tribina, susreta sa stručnjacima, PR kampanja, javno zastupanje, vođenje baza podataka, monitoring i evaluaciju projekata, lokalni fundraising, organizaciju i moderaciju javnih diskusija (tribina)...

PLANIRANA **POSTIGNUĆA**

* R1.1. LOTREK centri su prepoznati u lokalnim sredinama kao važni subjekti u polju obrazovanja i umetnosti dece i mladih;
* R1.2. LOTREK centri su u stanju da finansiraju svoje aktivnosti, uključili su sektor privrede u svoj donatorski portfolio, održivo finansiraju plate svojih zaposlenih, zaustavljen je odliv članstva iz organizacija;
* R1.3. Svaki LOTREK centar ima prostor u kome može slobodno i po sopstvenom nahođenju realizovati tekuće aktivnosti;
* R1.4. Šira stručna javnost prepoznaje ekspertizu i uključuje LOTREK mrežu u aktivnosti koje se tiču kulture, obrazovanja i vaspitanja dece i mladih.
* R2.1. Stručno usavršavanje članova mreže kroz interne i ekstrene obuke i treninge (barem jedna obuka/trening na godišnjem nivou);
* R2.2. Mreža je povećala broj akreditovanih trenera, razvila mrežu eksternih saradnika i volontera.
* R2.1. Formiran je novi LOTREK centar u Srbiji.
* R3.1. Kreativni dramski proces, dramska pedagogija i drama u obrazovanju pojmovi su koje šira stručna javnost prepoznaje, ume da definiše i koristi u svom diskursu;
* R3.2. LOTREK Centri formirali su čvrste partnerske odnose sa lokalnim kulturnim i obrazovnim institucijama (kulturnim centrima, muzejima, vrtićima, školama...);
* R3.3. Ministar prosvete je poslao pismenu preporuku direktorima škola da intenzivnije primenjuju strategiju obrazovanja 2020; Nastavnici se više ne suočavaju sa „zabranama“ primene dramskog metoda u svom radu;
* R3.4. Publikuju se i diseminišu rezultati istraživačkog, edukativnog i procesnog (dramskog) rada;
* R3.5. Konferencija i Pozorište u parku ustanovljenje kao godišnje prakse gde: 1) nastavnici stiču kompetencije i uvide za vođenje dramskog rada u nastavi i vannastavnim aktivnostima; 2) nastavnici, umetnici i drugi praktičari i stručnjaci intenzivno sarađuju, razmenjuju znanja i iskustva; 3) nastavnici, umetnici i ostali zainteresovani subjekti aktivni u svim sektorima (javnom, civilnom i privatnom) koji se bave primenom DuO i/ili PuO, vide Konferenciju kao važan i jedinstven skup gde se mogu umrežiti sa istomišljenicima, unaprediti sopstvenu praksu i oformiti partnerstva; 4) Pozorište u parku biva prepoznato kao manifestacija od izrazitog značaja za rad dramskih pedagoga, i kao takva biva popularizovana i organizuje se i u drugim gradovima, kao zasebna manifestacija; 5) stručna, naučna i šira javnost podržavaju primenu DuO i PuO.
* R4.1. Filološki fakultet Univerziteta u Beogradu uvrstio je dramu u predmet Metodika nastave srpskog jezika i književnosti (trenutno jedina predviđena oblast, vremenom će se oblast proširiti na druge nastavne predmete tj. njihove metodike) kao distinktnu oblast izučavanja;
* R5.1. Pokrenut je studijski program za Dramsku pedagogiju na nekom od umetničkih fakulteta u Srbiji.
* R6.1. Realizuju se kreativni procesi sa decom i mladima (barem 1 na godišnjem nivou). U slučaju LOTREK Beograd, koji nema grupu sa kojom radi, uključivanje mladih odvija se kroz projektne aktivnosti, a u planu je formiranje omladinske grupe.
* R6.2. Formiranja „omladine“ LOTREK mreže koja će biti osnažena da samostalno vrši aktivnosti vršnjačke edukacije i pomagati u organizaciji i realizaciji kampanja i projekata.

OČEKIVANE **PROMENE U OKRUŽENJU**

Postizanjem strategije 2020 LOTREK mreže očekujemo:

* Aktivniju nastavu u srpskim školama kroz veću zastupljenost dramskog pristupa u nastavi većeg broja predmeta;
* Modernizovano inicijalno obrazovanje nastavnika: prisustvo dramskog metoda u metodici većeg broja predmeta na fakultetima i visokim školama, tako da studenti stiču dramske kompetencije tokom inicijalnog obrazovanja;
* Demokratičniji i inkluzivniji školski etos; smanjeno je vršnjačko nasilje u školama širom Srbije;
* Stručna i šira javnost prepoznaje i ceni razvojni dramski rad s decom i mladima, a imitacija ’velikog pozorišta’ je demistifikovana: veći broj dramskih produkcija dece i mladih koje proističu iz kreativnih dramskih procesa, veći broj smotri, festivala, revija dečjeg i omladinskog dramskog stvaralaštva; medijska pažnja usmerena je u većoj meri na kulturni angažman dece i mladih;
* OCD i druge organizacije u lokalnom, nacionalnom i regionalnom okruženju sarađuju na zajedničkim ciljevima reforme obrazovnog sistema i unapređivanja obrazovanja dece i mladih.

**PRAĆENJE** I **EVALUACIJA** RADA

Merenje **rezultata mreže** na **internom** nivou sprovodiće se periodično na ***koordinacionim sastancima*** tima gde će se vršiti samoevaluacija i evaluacija uspeha postizanja akcionih planova LOTREK mreže na godišnjem nivou. Na tim periodičnim sastancima utvrđivaće se najveći uspesi i prepreke u postizanju strategije i u odnosu na rezultate tih sastanaka, korigovaće se postojeći i utvrđivati novi akcioni planovi.

Kada je u pitanju merenje **rezultata** koji se postižu **u okruženju**, LOTREK mreža nastaviće sa sprovođenjem ***eksternih******evaluacija*** među korisnicima: po potrebi organizovaće se fokus grupe sa ključnim subjektima koje želimo da analiziramo, a ovi rezultati će se prezentovati na koordinacionim sastancima mreže i u odnosu na njih će se korigovati postojeći i utvrđivati novi akcioni planovi.